Strakonicei dudafesztivál

A Somogy megyei Művelődési Központ főmunkatársa, Csíkvár Józsi

bácsi volt. Fia, Gábor, a Somogy Táncegyüttesnél táncolt és mellette

elkezdte a dudát is tanulni. Apja megalakította a „Dudasulit”, és

benevezett minket a strakonicei dudafesztiválra, Csehországba.

Csoóri Sanyi hozta a saját tanítványait is, így voltunk elegen.

Számomra újdonság volt, korábban soha nem voltam még dudafesztiválon,

de Kozák Józsi és mások már visszajáró vendégeknek

számítottak.

Egy gyönyörű várban rendezték, és sok-sok országból hívtak

dudásokat.

Az első napon a vár bejáratánál meghívtak minket egy Becherovkára

és egy sörre. Ízlett nagyon, de tudvalevő, ha ezt a két italt

keverjük, nem sok jó sül ki belőle. A körök pedig jöttek egymás után.

A hangulat egyre fokozódott, mígnem elértünk ahhoz a pillanathoz,

amikor felkonferálták a Magyar Dudasulit a nagyszínpadra.

– Menjünk gyorsan, nehogy várassuk a közönséget!

Odaértünk a színpad széléhez, s ekkor szállt meg minket az a

gondolat, hogy addig nem megyünk fel a színpadra, míg egy pohár

„bechert” meg nem iszunk. Elmondtuk Józsi bácsinak az ötletünket,

de ő csak tessékelt minket:

– Ne hülyéskedjetek, fiúk, kezdeni kell!

Mi csak nem tágítottunk az ötletünktől, a közönség pedig nem

értette, hogy miért nem megyünk fel. Ott volt a Méta együttes,

Nagy Pityu, Hollókői Lajos, Csoóri Sanyi, Kozák Józsi és még sokan

mások. Tizenöten biztosan lehettünk.

Amikor látta Józsi bácsi, hogy nincs mese, kell az ital, beadta a

derekát, elszaladt, és egy tálcán odahozta a Becherovkát a színpad

széléhez. A közönség pedig, amikor látta, hogy ez volt az oka a késlekedésnek,

óriási tapsviharban tört ki. Mi bevágtuk a likőrt, és egy

szuper, vidám, virtuóz koncertet adtunk. Nem győztük a gratulációkat

fogadni.